# Aparell de mesura

Un aparell de mesura o instrument de mesura és un objecte que s'utilitza per comparar magnituds físiques mitjançant un procés de mesura. Com a unitats de mesura s'utilitzen objectes i successos prèviament establerts com a estàndards o patrons, i de la mesura en resulta un número que és la relació entre l'objecte d'estudi i la unitat de referència. Els instruments de mesura són el mitjà amb què es duu a terme aquesta conversió. Tots els instruments de mesura estan subjectes a diversos graus d'error de l'instrument i a la incertesa de mesura. Dues característiques importants d'un instrument de mesura són la precisió i la sensibilitat.

## Tipus

En física i enginyeria s'empren una gran varietat d'aparells per dur a terme les seves mesures. Des d'objectes senzills com regles i cronòmetres fins a microscopis electrònics i acceleradors de partícules. Alguns instruments de mesura són:
| Per mesurar massa: Balança Bàscula Espectròmetre de masses Cataròmetre Per mesurar temps: Calendari Cronòmetre Rellotge Rellotge atòmic Datació radiomètrica Per mesurar longitud: Cinta mètrica Regle graduat Peu de rei Nònius Micròmetre Rellotge comparador Interferòmetre Hodòmetre Per mesurar angles: Goniòmetre Sextant Transportador Per mesurar temperatura: Termòmetre Termoparell Piròmetre Per mesurar pressió: Baròmetre Manòmetre Tub de Pitot Sonòmetre (pressió sonora) Per mesurar velocitat: Velocímetre Anemòmetre (velocitat del vent) Tacòmetre (velocitat d'un eix) | Per mesurar propietats elèctriques: Electròmetre (càrrega) Amperímetre (intensitat) Galvanòmetre (intensitat) Ohmetre (resistència) Voltímetre (tensió) Wattímetre (potència elèctrica) Multímetre (tots els valors anteriors) Pont de Wheatstone Oscil·loscopi Per mesurar volum Pipeta Proveta Bureta Matràs aforat Per mesurar altres magnituds: Cabalímetre (cabal) Colorímetre Comptador Geiger Dinamòmetre (força) Duròmetre (duresa) Espectròmetre Espectroscopi Luxímetre (Il·luminació) Microscopi pH-metre (pH) Piranòmetre Radiòmetre de Nichols Sismògraf |

## Qualitats i característiques

* Camp de mesura: rang que abasta des del valor mínim al màxim.
* Abast: valor màxim que es pot mesurar.
* Escala: signes que indiquen els valors de la magnitud a mesurar. Per exemple, en un regle l'escala són les ratlletes de la línia graduada.
* Divisió d'escala: valor entre dos signes d'escala consecutius. Per exemple, en un regle pot ser 1 mm.
* Sensibilitat: mínima variació que es pot apreciar sobre l'escala per unitat de magnitud mesurada. Per exemple, en un nivell de bombolla, la sensibilitat indica què significa en graus el desplaçament de la bombolla una divisió.
* Precisió: aptitud per subministrar resultats amb el mínim error (en anglès accuracy; el mot precision es fa servir per al concepte general de precisió i repetibilitat junts).
* Repetibilitat: concordança entre els resultats de diverses mesures consecutives (les mesures han de realitzar-se en les mateixes condicions i sobre la mateixa peça).
* Dispersió: grau de dispersió que presenten les mesures d'una sèrie, realitzades sota les mateixes condicions.
* Reversibilitat: diferències de mesura quan es mesura una mateixa magnitud quan creix o decreix.
* Calibratge: conjunt d'operacions que tendeixen a determinar el valor dels errors de l'instrument de mesura per procedir al seu ajust.
* Estabilitat: concordança entre els resultats de diverses mesures mesures espaiades; les mesures s'han de realitzar en les mateixes condicions.
* Rapidesa: temps que transcorre fins que l'índex, partint de la posició zero o repòs, arriba a la seva posició definitiva d'equilibri quan s'aplica bruscament una magnitud.
* Aproximació: menor fracció d'una determinada magnitud lineal o angular que es pot mesurar.
* Incertesa: dispersió dels valors mesurats atribuïbles a la magnitud mesurada. En altres paraules, és l'estimació unida al resultat d'un assaig que caracteritza l'interval de valors dins dels quals s'afirma que hi ha el valor verdader.

## Referències

* ↑ «Aparell de mesura». Gran Enciclopèdia Catalana. Barcelona: Grup Enciclopèdia Catalana.
* ↑ «struménto di misura - Treccani» (en italià). [Consulta: 20 març 2024].
* ↑ «Instrumentos de medición» (en castellà), 07-05-2021. [Consulta: 14 abril 2024].
* ↑ faqsensei. «¿Qué son los instrumentos de medición y para qué sirven?» (en castellà), 04-04-2023. [Consulta: 14 abril 2024].
* ↑ «Aparell de mesura». Gran Enciclopèdia Catalana. Barcelona: Grup Enciclopèdia Catalana.
* ↑ «Aparell de mesura». Gran Enciclopèdia Catalana. Barcelona: Grup Enciclopèdia Catalana.

## Vegeu també

* Aparells de mesura electrònics
* Error experimental
* Instrumentació (enginyeria)
* Metrologia
* Sistema Internacional d'Unitats